PANEVĖŽIO MIESTO SAVIVALDYBĖS TARYBA

SPRENDIMAS

DĖL VAIKŲ PRIĖMIMO Į IKIMOKYKLINIO UGDYMO MOKYKLŲ GRUPES UGDYTIS PAGAL IKIMOKYKLINIO IR (AR) PRIEŠMOKYKLINIO UGDYMO PROGRAMAS TVARKOS APRAŠO, PATVIRTINTO SAVIVALDYBĖS TARYBOS 2015 M. SAUSIO 29 D. SPRENDIMU NR. 1-8, PAKEITIMO IR PAVEDIMO SAVIVALDYBĖS ADMINISTRACIJOS DIREKTORIUI

2015 m. lapkričio 26 d. Nr. 1-304

Panevėžys

Vadovaudamasi Lietuvos Respublikos vietos savivaldos įstatymo 18 straipsnio 1 dalimi, vykdydama Lietuvos Respublikos vyriausiojo administracinio teismo 2015 m. rugsėjo 11 d. nutartį, atsižvelgdama į Rekomendacijas savivaldybėms dėl centralizuoto vaikų priėmimo į švietimo įstaigų ikimokyklinio ir priešmokyklinio ugdymo grupes, patvirtintas Lietuvos Respublikos švietimo ir mokslo ministro 2003 m. birželio 25 d. įsakymu Nr. ISAK-918, ir į darbo grupės dėl Vaikų priėmimo į ikimokyklinio ugdymo mokyklų grupes ugdytis pagal ikimokyklinio ir (ar) priešmokyklinio ugdymo programas tvarkos aprašui, patvirtintam Savivaldybės tarybos 2015 m. sausio 29 d. sprendimu Nr. 1-8, koreguoti, sudarytos Panevėžio miesto savivaldybės administracijos direktoriaus 2015 m. spalio 7 d. įsakymu Nr. A-899, 2015 m. spalio 23 d. protokolo Nr. 2 nutarimą, Savivaldybės taryba n u s p r e n d ž i a:

1. Pakeisti Vaikų priėmimo į ikimokyklinio ugdymo mokyklų grupes ugdytis pagal ikimokyklinio ir (ar) priešmokyklinio ugdymo programas tvarkos aprašą, patvirtintą Panevėžio miesto savivaldybės tarybos 2015 m. sausio 29 d. sprendimu Nr. 1-8, taip:

1.1. 3.2.1, 3.4, 3.6.1, 3.7 papunkčius ir 4, 6, 8, 12 punktus išdėstyti taip:

„3.2.1. vaikams, kurių gyvenamoji vieta deklaruota Panevėžio miesto savivaldybėje;“;

„3.4. vaikai, kurių gyvenamoji vieta deklaruota kitose savivaldybėse, priimami, jei yra laisvų vietų.“;

„3.6.1. Prašyme nurodoma: vieno iš tėvų (globėjų) vardas ir pavardė; gyvenamosios vietos adresas, telefonas, elektroninis paštas; vaiko vardas ir pavardė, gimimo data, deklaruotos gyvenamosios vietos adresas; pageidaujama grupė, jos tipas; pageidaujama vaiko priėmimo į grupę data, mokslo metai (1 priedas). Prie prašymo pridedami dokumentai ar jų nuorašai, patvirtinantys šeimos sudėtį, jos socialinę padėtį ir kitus faktus, kuriais remiantis gali būti teikiami prioritetai; pažyma apie atsiskaitymą už vaiko išlaikymą iš anksčiau lankytos įstaigos. Išduodama visiškai atsiskaičius su įstaiga (7 priedas)“;

„3.7. Informacija apie vaiko gyvenamąją vietą patikrinama vaiką įregistruojant Mokinio registre.“;

„4. Vaikas į grupę priimamas sudarant dvišalę (tarp vieno iš tėvų (globėjų) ir ikimokyklinio ugdymo mokyklos vadovo) ugdymo sutartį (2, 3, 4, 5 priedai) ir trišalę (tarp vieno iš tėvų (globėjų), bendrojo ugdymo mokyklos ir ikimokyklinio ugdymo mokyklos vadovo) ugdymo sutartį (6 priedas), jei vaikas, kuriam tais kalendoriniais metais sueina 7 metai ir kuriam reikalinga nuolatinė kvalifikuotų specialistų pagalba ir sveikatą tausojantis dienos režimas, pradėjo lankyti pirmą klasę. Sutartis sudaroma dviem / trimis vienodą juridinę galią turinčiais egzemplioriais – po vieną kiekvienai šaliai. Sutartis sudaroma ne vėliau kaip pirmąją dieną, kai vaikas ateina į ikimokyklinio ugdymo mokyklą. Nauja sutartis pasirašoma, jei tik vaiko tėvai (globėjai) visiškai atsiskaito su anksčiau lankyta ikimokyklinio ugdymo mokykla. Pasirašyta ugdymo sutartis saugoma įstaigos dokumentacijos plane nurodytoje byloje. Vaikui išvykus iš įstaigos, jo asmens byla lieka šioje įstaigoje.“;

„6. Prašymai dėl priėmimo į mokyklą įregistruojami informacinėje duomenų sistemoje – ikimokyklinio ugdymo mokyklų vaikų registracijos ir eilių sudarymo programoje (IUMVREP), pagal Savivaldybės administracijos direktoriaus patvirtintą tvarką. Prašymai gali būti pateikiami elektroniniu būdu. Panevėžio miesto savivaldybės interneto svetainėje www.panevezys.lt sukurta ir nuolat atnaujinama duomenų bazė apie ikimokyklinio, priešmokyklinio, bendrojo ugdymo programas vykdančias mokyklas, jų klases, grupes, jose esančių mokinių ir laisvų vietų skaičių.“

„8. Prašyme nurodoma 3.6.1 papunktyje reglamentuota informacija.“;

„12. Grupes komplektuoja ikimokyklinio ugdymo mokyklos direktorius. Ikimokyklinio ir priešmokyklinio ugdymo grupės komplektuojamos pagal prašymų, pateiktų iki gegužės 31 d., skaičių (grupių ir vaikų skaičius patikslinamas iki rugsėjo 1 d.). Jeigu yra laisvų vietų, nuo birželio 1 d. priimami vaikai, kurių gyvenamoji vieta deklaruota ne Panevėžio miesto savivaldybėje. Vaikų priėmimas į ikimokyklinio ir priešmokyklinio ugdymo grupes vyksta visus metus.“;

1.2. buvusius 3.2.1–3.2.9 papunkčius atitinkamai laikyti 3.2.2–3.2.10 papunkčiais.

2. Pavesti Savivaldybės administracijos direktoriui patvirtinti Savivaldybės ikimokyklinio ugdymo mokyklų vaikų registracijos ir eilių sudarymo tvarkos aprašą.

Savivaldybės meras	Rytis Mykolas Račkauskas

Vaikų priėmimo į ikimokyklinio ugdymo

mokyklų grupes ugdytis pagal

ikimokyklinio ir (ar) priešmokyklinio

ugdymo programas tvarkos aprašo

7 priedas

ATSISKAITYMO SU IKIMOKYKLINIO UGDYMO MOKYKLA PAŽYMA

20__ - __ - __

Panevėžys

Pažymima, kad ___________________________________________________________________

(vaiko vardas ir pavardė, gimimo data)

lankė ___________________________________________________________________________

(ikimokyklinio ugdymo mokyklos pavadinimas, grupė)

laikotarpiu_________________________________________________ ir atsiskaitė su įstaiga pagal

(data)

Atlyginimo už vaikų, ugdomų pagal ikimokyklinio ir priešmokyklinio ugdymo programas, išlaikymą Savivaldybės ikimokyklinio ugdymo mokyklose nustatymo tvarkos aprašo reikalavimus.

Ikimokyklinio ugdymo mokyklos direktorius	_______________________________

(vardas ir pavardė, parašas)

Ikimokyklinio ugdymo mokyklos buhalteris	_______________________________

(vardas ir pavardė, parašas)

Vaiko mama / tėtis (globėja / globėjas)	_______________________________

(vardas ir pavardė, parašas)